Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2023/C 20/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Melocotón de Cieza”

ES Nr.: PGI-ES-02644 — 16.10.2020

ACVN ( ) AĢIN (X)

1. Nosaukums vai nosaukumi

“Melocotón de Cieza”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Šādu šķirņu persiki:

— “Baby Gold 6”;

— “Romea”.

Šķirne “Baby Gold 6”

Krāsa

Ar AĢIN apzīmētā produkta apgabalā audzēto šķirnes “Baby Gold 6” persiku mizas krāsai ir augstāka nokrāsas leņķa vērtība (79,23 ± 0,62) nekā salīdzināmos apgabalos (72,02 ± 3,71). Arī mīkstuma krāsai ir augstāka piesātinājuma vērtība (46,10 ± 0,27) nekā persikiem no citiem apgabaliem (42,34 ± 0,52). Šo atšķirību dēļ mīkstums ir dzeltenāks un dzeltenais tonis — piesātinātāks.

Stingrums

Novākšanas laikā šķirnes “Baby Gold 6” persiku stingruma vērtības (21,08* ± 0,68) ir par aptuveni 7 % augstākas nekā salīdzināmos apgabalos (19,72 ± 1,23). Tas būtiski palielina šo persiku atšķirību no salīdzināmos apgabalos iegūtiem persikiem laikā, kad augļus laiž tirgū; to vērtības (19,01 ± 0,64) ir par aptuveni 16,34 % augstākas nekā salīdzināmos apgabalos iegūtu augļu vērtības (16,34 ± 0,89).

Izmērs

Minimālais izmērs: A (diametrs: 67 līdz < 73 mm)

Maksimālais izmērs: AAAA (diametrs: > 90 mm)

Šķirne “Romea”

Krāsa

Šķirnes “Romea” persikiem, kas audzēti ar AĢIN apzīmētā apgabala ražošanas apgabalā, mizas nokrāsas īpaši augstās vērtības (78,21 ± 0,47) ir par 10 % lielākas nekā citos apgabalos (70,98 ± 0,26). Tāpat piesātinājuma vērtība (56,13 ± 0,34) ir par 26,6 % augstāka nekā citos salīdzināmos apgabalos (44,34 ± 1,02). Šo vērtību dēļ augļiem ir dzeltenāka epiderma.

Stingrums

Šķirnes “Romea” persikus laižot tirgū 14 dienas pēc novākšanas, tiem ir augstas stingruma vērtības. Stingruma vērtības (16,55 ± 0,88) ir par 30 % augstākas nekā citos salīdzināmos apgabalos iegūtiem augļiem (12,51 ± 0,69).

Šis stingrums, kas rodas ar AĢIN apzīmētā produkta ražošanas apgabala klimata un augsnes fizikālo un ķīmisko īpašību ietekmē, nozīmē to, ka šajā apgabalā iegūtos persikus var glabāt ilgāk nekā salīdzināmos apgabalos iegūtus persikus. Minētās īpašības ir aprakstītas iedaļā par ģeogrāfisko saikni.

Izmērs

Minimālais izmērs: A (diametrs: 67 līdz < 73 mm)

Maksimālais izmērs: AAAA (diametrs: > 90 mm)

Abu šķirņu persiku organoleptiskās īpašības

— Salda, intensīva garša, ko rada labs cukuru līdzsvars un kopējais skābums. Stingra un sulīga konsistence. Patīkama, persikiem raksturīga garša.

— Krāsa: miza ir no gaiši dzeltenas līdz oranžai. Vietā, kur mizu skārusi saule, šķirnes “Romea” persikiem var būt gaiši oranža vai sarkanīga virskrāsa.

— Minimālais stingrums ražas novākšanas laikā: 20 N.

— Forma: apaļa. Šķirnes “Baby Gold 6” augļiem galā var būt raksturīgs neliels izliekums.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Neattiecas.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visus ražošanas posmus veic noteiktajā ģeogrāfiskajā apgabalā.

1. Stādīšana

2. Apūdeņošana

3. Mēslošana

4. Atzarošana

5. Retināšana 5.1. Ziedu retināšana 5.2. Augļu retināšana

6. Ražas novākšana

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Neattiecas.

3.6. Ar reģistrēto nosaukumu apzīmētā produkta marķēšanas īpašie noteikumi

Ar AĢIN apzīmētajiem persikiem jābūt numurētai identifikācijas etiķetei, kurā iekļauts AĢIN logotips. Obligāti jānorāda īpašais apzīmējums “Melocotón de Cieza”. Etiķetē jānorāda arī pilnvarotā kontroles struktūra, kas darbojas kā produkta sertifikācijas struktūra. Kontroles struktūra izdod vai piešķir etiķetes sērijās, ar atbilstīgiem numuriem, un vienmēr tās pārbauda. Etiķetēm jābūt piestiprinātām iepakošanas vietā tā, lai tās nevarētu izmantot atkārtoti.

4. Ģeogrāfiskā apgabala īsa definīcija

Ar AĢIN “Melocotón de Cieza” apzīmētā produkta ražošanas noteiktā apgabala robeža ir izklāstīta turpmāk un ietver daļu Cieza, Calasparra, Jumilla un Abarán pašvaldību teritorijas.

— Rietumos: robežojas ar Las Cañadas un Agua Amarga, kas atrodas Cieza pašvaldības teritorijā.

— Dienvidos: robežojas ar Rotas un El Macabeo, kas atrodas Calasparra pašvaldības teritorijā.

— Austrumos: robežojas ar Corona, kas atrodas Abarán pašvaldības teritorijā, un dzelzceļa staciju, kas atrodas Blanca.

— Ziemeļos: robežojas ar Jumilla pašvaldības teritoriju El Boquerón.

5. Saikne ar ģeogrāfisko apgabalu

AĢIN “Melocotón de Cieza” reģistrācijas pieteikuma pamatā ir produkta īpašības un reputācija.

Ar AĢIN “Melocotón de Cieza” apzīmētā produkta ražošanas apgabalā audzēto persiku specifiskās īpašības un tādējādi arī saikni starp produkta īpašībām un kvalitāti un izcelsmi apliecina zinātnisks pētījums. Šo pētījumu veica Cartagena Politehniskās universitātes Agronomijas Augstākās tehniskās skolas Pārtikas tehnoloģiju un lauksaimniecības iekārtu departamenta grupa, kas pēta novākto ražu un tās dzesēšanu. Pētījuma nosaukums ir “Salīdzinošs pētījums par šķirnes “Romea” un “Baby Gold 6” augļiem pēc ražas novākšanas, lai tiem varētu izmantot aizsargāto ģeogrāfiskās izcelsmes norādi “Melocotón de Cieza””. Cartagena, 2018. gada jūlijs (https://melocotondecieza.com/estudio-upct/).

Robeža tika noteikta saskaņā ar kritērijiem, kas attiecas uz augsni, klimatu un apgabaliem, kuriem ar šo AĢIN aptvertās šķirnes ir labāk pielāgotas. Produkta “Melocotón de Cieza” pievienotās vērtības pamatā ir tā specifiskās īpašības, kuras lielā mērā nosaka klimata un augsnes faktori un cilvēkfaktori, kas raksturīgi ar AĢIN apzīmētā produkta ražošanas apgabalam.

Dabas faktori

Faktors, kas no šķirnēm “Baby Gold 6” un “Romea” iegūto produktu “Melocotón de Cieza” padara īpašu, ir noteiktā ģeogrāfiskā ražošanas apgabala klimats. Ziemā aukstā nakts temperatūra ir –2 līdz 5 °C, savukārt karstākā temperatūra ir maijā (33 °C), jūnijā (37 °C) un jūlijā (41 °C). Kontrastējošo temperatūru ietekmē minēto šķirņu persiki iegūst atšķirīgu un raksturīgu izmēru un krāsu.

No šķirnēm “Romea” un “Baby Gold 6” iegūtā produkta “Melocotón de Cieza” specifiskās īpašības ietekmē apgabala ekstremālais Vidusjūras klimats, kuram raksturīgs liels sausums vasarā un mazs nokrišņu daudzums, kas tik tikko sasniedz vidēji 300 mm gadā. Nokrišņi ir ekvinokciāli, un visvairāk lietus ir oktobrī. Turklāt saistībā ar salīdzinoši nelielo attālumu līdz Vidusjūrai un zemju zemo novietojumu Mursijas [Murcia] reģionā ir augstākā vidējā gada temperatūra. Šajās zemēs ir sausākais klimats Seguras upes baseinā. Visu minēto faktoru ietekmē šo šķirņu specifiskās īpašības nodrošina, ka persiki atšķiras no visiem pārējiem to pašu šķirņu persikiem, kas audzēti citos apgabalos. Turklāt minēto raksturīgo īpašību veidošanā izšķiroša nozīme ir Seguras upes, kas apūdeņo Cieza laukus, īpatnībām. Tās sevišķi ietekmē abu šķirņu persiku organoleptiskās īpašības: šķīstošo cietvielu koncentrācija šos persikus padara saldākus un stingrākus.

Seguras upes baseina pārvaldes (Confederación Hidrográfica del Segura) ziņojumā (N/REF: IAMB-0015/2021) par ūdens kvalitāti Seguras upes posmā, kas šķērso Cieza pašvaldības teritoriju, ir teikts šādi: “Seguras posms, kas atrodas Cieza pašvaldības teritorijā, ir klasificēts kā ūdenstilpe “ESES0701010111 Río Segura” no satekas ar Quipar upi līdz Azud de Ojós aizsprostam. Seguras galīgajā novērtējumā un ūdens resursu apsaimniekošanas plānā (Plan Hidrológico del Segura, PHDS) šīs ūdenstilpes kopējais stāvoklis ir novērtēts kā “labs”. Ekoloģiskais stāvoklis ir iedalīts piecās kategorijās, kas sarindotas no labākās līdz sliktākajai, proti, ļoti labs, labs, vidējs, slikts un ļoti slikts. Stāvoklis šajā gadījumā ir “labs”. Ķīmiskā stāvokļa kategorijas ir divas, proti, “labs” un “labs stāvoklis nav sasniegts”. Šajā gadījumā stāvoklis ir “labs”.

Augsne

Ražošanas apgabala augsnei piemītošo faktoru kopums padara to ļoti piemērotu šo kauleņaugļu audzēšanai. Galvenās īpašības, kas kopā ar klimatu augsni padara unikālu, ir šādas: pēc konsistences augsne ir smilšmālaina un mālaina, māla saturs pārsniedz 30 %, pH > 8,3, aktīvā kaļķakmens saturs > 20 %, savukārt organiskās vielas saturs ir no 1 līdz 2 %. Šīs fizikālās un ķīmiskās īpašības kopā ar daudzām citām īpašībām nosaka persiku kvalitāti, stingrumu, glabāšanas laiku un garšu, īsāk sakot, piešķir persikiem neatkārtojamu, ģeogrāfiski nosacītu DNS.

Nav vienas fizikālas, ķīmiskas vai ar augsni saistītas īpašības, kas veidotu produkta “Melocotón de Cieza” raksturīgās īpašības. Šis auglis veidojas, harmoniski apvienojoties daudziem faktoriem. Ar augsni saistītie faktori ir īpaši svarīgi.

Ražošanas faktors

Cieza apgabala īpašība, kas to atšķir no citiem apgabaliem, ir tāda, ka gan ziedu, gan augļu retināšanas metode ir pilnīgi amatnieciska, — tiek retināts zieds pēc zieda. Tā atšķiras no metodēm, ko izmanto citos Spānijas apgabalos, kur lauksaimniecības darbinieki lieko ziedu noņemšanai no zariem izmanto retināšanas mašīnas.

Tradicionālās metodes izmantošana nodrošina labāku ziedu atlasi, kas nozīmē labāku augļu kvalitāti.

Vēsturiskie faktori un sociālā reputācija

Attiecībā uz vēsturiskajiem aspektiem — ir pierādījumi, kas liecina par persikiem Cieza apkaimē mūsu ēras 3. gadsimtā: klinšu patvertnēs La Serreta, vēlāk dažās sausās māju akās Siyâsa, nocietinātā Andalūzijas apmetnē Monte del Castillo nogāzēs, kas pamesta 13. gadsimtā. Ir atrastas arī persiku sēklu paliekas, kas sniedz pierādījumus par tālaika lauksaimniecības metodēm, kas izmantotas Cieza augļu dārzos.

Atskatoties uz Cieza iedzīvotāju vēsturi, visas kultūras zināmā mērā bija saistītas ar lauksaimniecību, un svarīga nozīme bija persikiem.

Mūsdienās apgabala rūpnieciskā attīstība ir saistīta ar nozīmīgo persiku ražošanu. Viens no galvenajiem persiku audzēšanas apjoma pieauguma un paplašināšanās virzītājspēkiem Cieza apgabalā bija konservēšanas nozare.

Cieza teritorijā ir 8 448 hektāri apstrādātās zemes, kas tiek apūdeņota. No tiem 5 861 hektārs jeb aptuveni 70 % ir atvēlēti persiku kokiem (Mursijas Reģionālā statistikas centra (CREM) dati). Šie skaitļi parāda, ka Cieza ir pašvaldība, kurā tiek ražots visvairāk persiku Eiropā, proti, vairāk nekā 180 miljoni kilogramu gadā.

Produktam “Melocotón de Cieza” ir būtiska saikne ar sociālo vidi šīs pašvaldības teritorijā, jo vairāk nekā 10 000 cilvēku iztiku pelna, veicot galvenokārt ar šiem augļiem saistītu darbu. Tas nozīmē, ka visa ar produktu “Melocotón de Cieza” saistītā vietējā, reģionālā un nacionālā ietekme atspoguļo produkta reputāciju, kas sakņojas vietējā kultūrā. Par to liecina dažādas ar produktu “Melocotón de Cieza” saistītas svinības, piemēram, “Melocotón de Cieza” konference un kopš 20. gs. 80. gadiem — “Fiesta del Melocotón” persiku festivāls. Citi pasākumi ir valsts līmeņa konference par kauleņaugļiem. Papildus tam tūristiem tiek piedāvāts apmeklēt apgabalu persiku koku ziedēšanas laikā, un šim tūrisma pasākumam, kas pazīstams ar nosaukumu “Floración de Cieza” un ir tieši saistīts ar “Melocotón de Cieza”, ir starptautiska reputācija. Katru gadu privātpersonām vai iestādēm tiek piešķirta “Melocotón de Oro” zelta persika balva par izcilo darbu lauksaimniecības attīstības veicināšanā Cieza reģionā. Ar šo balvu tiek atzīta persiku nozīme Cieza ekonomikas stimulēšanā.

Ir arī citas zīmes, kas apliecina šā produkta reputāciju, kura sakņojas kultūrā, un produkta vietējo, reģionālo un starptautisko statusu. Vērā ņemami produkta “Melocotón de Cieza” izmantošanas piemēri gastronomijā ir Manjar de Cieza [Cieza cepums] un Ziemassvētku ēdiens Murciatone, kā arī citi ēdieni, piemēram, persiku granita un Trenza de “Melocotón de Cieza” [“Melocotón de Cieza” pītā maizīte], kā arī tādi konditorejas izstrādājumi kā “Melocotón de Cieza” kūka.

Persiks izmantots arī tradicionālās spēlēs, piemēram, “Melocotón Respondón” [“Nekaunīgais persiks”], un literatūrā, piemēram, 2017. gadā publicētajā grāmatā “Persiks Cieza vēsturē”. Šajā grāmatā ir apkopoti pētījumi par lauksaimniecības pirmsākumiem, apūdeņotajiem apgabaliem, kauleņaugļu koku audzēšanu un visplašāk izmantotajām šķirnēm, kas šajā apgabalā stādītas kopš seniem laikiem.

Turklāt “Melocotón de Cieza” ir pārstāvēts pasaules svarīgākajos lauksaimniecības gadatirgos, piemēram, “Fruit Attraction” un “Fruit Logistica” Berlīnē. Laikraksts “La Verdad” 2021. gadā tam piešķīra produkta balvu.

Bibliogrāfija

“El melocotón en la historia de Cieza” [“Persiks Cieza vēsturē”], publicējusi Asociación Cultural La Floración de Cieza. Grāmatā ir atspoguļota kopš neatminamiem laikiem pastāvošā saikne starp Cieza iedzīvotājiem un persikiem. Tas, ka publicētās grāmatas temats ir tieši “Melocotón de Cieza”, sniedz priekšstatu par tā nozīmi.

Šajā darbā ir apkopoti pētījumi par lauksaimniecības pirmsākumiem, apūdeņotajiem apgabaliem, audzēšanu un visreprezentatīvākajām persiku šķirnēm, kas šajā apgabalā stādītas kopš seniem laikiem.

Papildus tam tajā ir ietvertas visas darbības un nozares, kuras veidojušās saistībā ar persiku audzēšanu un kurām bijusi būtiska sociālekonomiska ietekme uz Cieza apgabalu. To vidū ir konservu rūpniecība, eksports, literatūra, glezniecība un kulinārija.

Atsauce uz specifikācijas publikāciju

Atsauce: PGI-ES-02644

Datums: 2020. gada 16. oktobris

Saite uz publikāciju: https://cutt.ly/AT5SvJA

(1) OV L 343, 14.12.2012., 1. lpp.